 1. In nomine Domini, amen. Anno incarnationis ejusdem millesimo ducentesimo septuagesimo quinto, mense septembri. Nos, Joannes Gemmary et Moninnus Tarpey de Ampilleio, procuratores pro communia ejusdem ville, tota que communia de Ampilleio, in facie ecclesie Ampilleii et hostiatim super his inferius annotatis requisitis. Notum facimus omnibus presentibus et futuris quod cum frater Guillermus abbas humilis, totus que conventus Flavigniacensis nos ad nostram requisitionem aboniaverint et nos ab omni taillia et exactione quittaverunt pro vinginti quinque libris monete currentis per Burgundiam.  2. Item, cum ipsi abbas et conventus gistum suum in villa de Ampilleio habuerint, ipsum gistum de voluntate nostra pro quindecim libris monete superius nominate taxaverint. Illas predictas utique summas vinginti quinque libras videlicet et quindecim pro gisto annis singulis ad quindenam Sancti Remigii camerario Flaviniacensi, solvere promittimus et tenemur, ita tamen quod si dictam monetam deteriorari vel miniorari contigeret, nos omnes dominii sui de Ampilleio, in equivalentiam talem et eandem solvere tenemur, ut quindecim denarii pro decem monete currentis duodecim valeant turonensem. Et si in solutione dicte pecunie annis singulis in dicto Remigio, quod absit, cessavimus, voluimus et concessimus quod camerarius qui pro tempore erit nomine pene pro qualibet ebdomade cessatione predictis et elapso termino supradicto viginti solidos a nobis habeat, si habere voluerit et levare. Si vero dictam monetam contigeret augmentari, voluimus, concessimus et concedimus quod dicte crescentie vel augmentationis sit camerario utilitas vel commoditas, et ut predicta cum incremento de eadem moneta recipiat et percipiat.  3. Item, cum predicta pecunia summa pro dicto gisto, quilibet masculus et mulier habens per se focum et locum in villa de Ampilleio, unum bichetum avene ad mensuram de Eygneyo camerario persolvere tenetur.  4. Preterea cum predicti abbas et conventus in villa de Ampilleio remiserunt et omnino in perpetuum quandiu homines sui de Ampilleio exire contigerent, concessimus et concedimus quod omnes res mobiles et immobiles in dominio suo existentes sint remanent camerario pacifici et quieti pro dicta manu mortua quittatione nullatenus super hoc existente. Hoc adjecto de consensu nostro quod homines alterius dominii nobis de Ampilleio non succedant quamvis consanguinei nostri sint et cognati. Pro quibus ut supra dictum est, ipsi abbas et conventus predicti nos omnes dominii sui de Ampilleio, ab omni taillia et exactione quittaverint, salvis et ecclesie sue Flavigniacensi justicie et jurisdictione tam magna quam parva et emendis suis; salvis que preterea corveiis, coustumis, censis et censibus sibi et ecclesie sui debitis de antiqua consuetudine predicte ville de Ampilleio diutius observata. Hec autem omnia predicta nos procuratores predicti et communia predicta de Ampilleio, pro nobis nostris que heredibus quod ad hec specialiter obligamus super sancta Dei evangelia tenere juravimus ac etiam in perpetuum inviolabiliter observare. Volentes et concedentes nos de Ampilleio ad predicta omnia et singula tenenda tanquam ex re adjudicata compelli et constringi per curiam domini ducis Burgundie, ejus juridictioni quod ad hec supponimus nos et nostros heredes et omnia bona nostra. In quorum omnium testimonium litteris istis sigillum predicte curie suplices voluimus optavimus apponi. Actum est hoc in presentia Stephani notarii, predicte curie apud… domini Joannis curati de Jors, domini Andre curati de Duismo et Renaudi majoris de Ampilleio. Anno et mense predictis.